text: Tusindvis snydt af U2-billethajer
  16 august 2010 kl. 15.05
  Der kommer ikke så mange tilskuere til koncerterne, som der er solgt billetter til. Rigtig mange er nemlig blevet snydt af billethajer.
  Flere tusinde U2-fans er blevet snydt af billethajer.
  Det siger arrangøren af U2-koncerterne i Horsens, Frank Panduro til DR Østjylland.
   
  Mandag aften spiller U2 deres anden koncert i byen, og allerede op til den første koncert i går har Frank Panduro hørt mange historier om folk, der har købt billetter gennem firmaer, der aldrig har ladet høre fra sig.
  - Jeg gætter på, at 2-3.000 mennesker har betalt en hel masse penge for noget, de aldrig har fået, siger han.
  
  Kun billetter i Danmark
  Frank Panduro slår fast, at man kun har kunnet købe billetterne gennem Billetlugen, Fona og Horsens Ny Teater.
  Derfor har det aldrig været muligt at købe billetterne i Norge eller England, som nogle af fansene har gjort.
  I alt 70.000 mennesker deltager i de to U2-koncerter i Horsens.
  